text: Fredericia-borgere vilde med at hjælpe til valget
  08 september 2011 kl. 09.31
  Fredericia Kommune har succes med at få borgere til at melde sig som tilforordnede til Folketingsvalget.
  I sidste uge udsendte Fredericia Kommune en opfordring til alle voksne fredericianere om at melde sig som tilforordnede, da partierne, som normalt stiller med styrken af valgtilforordnede, i år ikke havde udfyldt alle pladser. 
  Og opfordringen trak folk til: 32 er nu tilmeldt som valgtilforordnede, og Tine Gellert har yderligere 38 på venteliste. Den yngste tilmeldte er 18 år, den ældste er en årgang 1933.
  De valgtilforordnede er de borgere, der på valgstederne sørger for, at valget afholdes efter gældende regler og hjælper vælgerne til rette.
  Valgtilforordnede får en diæt på 770 kr. samt frokost for at være med til at afvikle folketingsvalget. De skal regne med en ?arbejdsdag? på 8-10 timer afhængig af, hvor lang tid det tager at optælle stemmerne, når valgstederne er lukket.
  